ȘTIRI… INFORMAȚII… EVENIMENTE… (XVI)

ȘTIRI… INFORMAȚII… EVENIMENTE… (XVI)

3.09.1867 – S-a născut Vintilă I. C. Brătianu, om politic şi economist, fiul lui I. C. Brătianu, membru de onoare al Academiei Române ; a fost primar al Bucureştiului (1907-1910), ministru de Război (1916-1918), ministru de Finanţe (1922-1928), preşedinte al PNL (1927-1930) (m.22.12.1930).

***

3.09.1919 – S-a născut Ovidiu Drimba, teoretician şi istoric literar, autor al unor importante lucrări de sinteză privind cultura şi civilizaţia universală, membru al Uniunii Scriitorilor din România (“Istoria culturii şi civilizaţiei”, “Istoria teatrului universal”).

***

3.09.1924 – I. G. Duca, ministrul Afacerilor Străine, a fost ales preşedinte al Comisiei de Dezarmare de la Geneva cu 42 de voturi, dintr-un total de 44.

***

4.09.1881 – S-a născut George Bacovia (pseudonim pentru George Vasiliu), considerat primul mare poet român modern (“Plumb”, “Scântei galbene”) (m.22.05.1957).

***

5.09.1858 – S-a născut Alexandru Vlahuță, scriitor și publicist, unul dintre teoreticienii sămănătorismului, membru de onoare post-mortem al Academiei Române (romanul “Dan”, opera memorialistică “România pitorească”) (m.19.11.1919).

***

5.09.1940 – Suspendarea Constituţiei din februarie 1938 şi dizolvarea Parlamentului; regele Carol al II-lea cedează generalului Ion Antonescu principalele prerogative ale puterii. În seara de 5 septembrie au loc manifestaţii ale tineretului naţionalist-legionar. Generalul Antonescu raportează situaţia regelui, la ora 21, cerându-i să abdice şi să părăsească ţara până în zori.

***

5.09.1944 – Al doilea război mondial. Armata a 4-a Română opreşte ofensiva germano maghiară din centrul Transilvaniei.

***

6.09.1456 – Tratat încheiat de Vlad Ţepeş, domn al Ţării Româneşti, cu negustorii din Braşov şi Ţara Bârsei. Se stabilea ca, în cazul în care ar fi nevoit să-şi părăsească ţara din cauza năvălirii turcilor, sau a altor duşmani, să fie primit de braşoveni. În schimb, se angaja să le dea negustorilor ajutorul împotriva turcilor.

***

6.09.1819 – S-a născut Nicolae Filimon, scriitorul care a rămas în istoria literaturii române ca întemeietor al romanului românesc şi ca unul dintre primii critici muzicali români (romanul “Ciocoii vechi şi noi”) (m.19.03.1865).

***

6.09.1842 – A fost pusă piatra de temelie a primului sediu propriu al primăriei Bucureştiului – “Casa Oraşului” – realizat de către arhitectul X. Villacrosse, pe malul drept al Dâmboviţei.

***

7.09.1869 – Regele Carol a inaugurat primul tren care avea să circule în România, pe distanţa Bucureşti (Filaret) – Giurgiu, înaintea deschiderii oficiale a traficului, la data de 19 octombrie 1869.

***

8.09.1495 – A început domnia lui Radu cel Mare în Ţara Românească (1495-1508); în timpul domniei lui a fost introdus tiparul în Ţara Românească şi a fost tipărită prima carte – “Liturghierul” lui Macarie, în limba slavonă.

***

9.09.1861 – S-a născut actriţa Agatha Bârsescu; a fost prima actriţă româncă prezentă pe scenele teatrelor din Viena, apoi şi din America (roluri în piesele: “Medeea”, “Antigona” de Sofocle, “Maria Stuart” de Schiller) (m.22.11.1939).

***

9.09.1878 – Pe baza propunerii Consiliului de Miniştri, domnitorul Carol I a adoptat titlul de „Alteţă regală”, titulatură recunoscută ulterior pe plan internaţional.

Contents